Кыргыз музыкасынын антологиясы

Кыргыз музыкасынын антологиясы — узак ойнолуучу грампластинкалар жыйындысы; калктын музыкалык-адабий фольклорунун түрлөрү, багыттары жөнүндөгү туңгуч музыкалык мурас. 1974-жылы Кыргыз ССР Министрлер Советинин Телекөрсөтүү жана радиоуктуруу боюнча мамлекеттик к-ти тарабынан Бүткүл союздук «Мелодия» фирмасы аркылуу Ленинграддагы грампластинкалар заводунан чыгарылган. Aнтология кыргыз, орус, англис тилиндеги түшүндүрмө китепчеден, 36 табактан (пластинка) турат. Кыргыз музыкасынын антологиясын Б. Aлагушов, К. Камбаров, Т. Бөрүбаев, С. Мусаев, A. Aкматалиев ж. б. түзгөн. Aндагы 500дөн ашуун чыгарма төрт топко бөлүнгөн: 1) кыргыз күүлөрүнүн антологиясы. Мунун 14 табактан турган 1-бөлүмүндө элдик комуз күүлөрүнүн түрү, 18—19-кылымдардагы комузчулардын күүлөрү бар (7 табак); 2) 19-кылымдан берки комуз, кыяк, ооз комуз күүлөрүн камтыйт (7 табак); 3) кыргыз эл дастандарынын, терме жана айтыш ырларынын антологиясы (7 табак). Мында «Манас» жомогунан 18 үзүндү, «Курманбек», «Кедейкан», «Жаныш-Байыш» дастандары, «Карагул ботом» кошок дастандан тандалма үзүндүлөр, эскерме, айтыш, терме ырлардын үлгүлөрү бар; 4) кыргыз обондорунун антологиясына эзелки эл ырларынан азыркы белгилүү обондорго чейин киргизилген (9 табак); ошол учурдагы кыргыз музыкасынын антологиясына кыргыз композиторлорунун тандалма ырлары жана романстары, хорлору, аспаптык, опералык, балеттик жана симф. чыгармалары топтоштурулган (6 табак). 
Категория:Терминдер жана түшүнүктөр
Колдонулган адабияттар
 “Кыргызстан” улуттук энциклопедиясы: 4-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2012. 832 бет, илл. ISBN 978 9967-14-104 -9